Puolustusvaliokunta lyhentäisi siviilipalvelusaikaa - MTVuutiset.fi
Puolustusvaliokunta lyhentäisi siviilipalvelusaikaa
Julkaistu 01.10.2006 15:55 (Päivitetty 02.10.2006 17:09 )
Siviilipalvelusmiesten palvelusajan lyhentäminen saa tukea eduskunnassa. Eduskunnan puolustusvaliokunnan enemmistö on Aamulehden tekemän kyselyn mukaan valmis lyhentämään palvelusaikaa. Valiokunnan 17 jäsenestä kymmenen sanoo kannattavansa asiaa. Vastustajiksi ilmoittautui kolme kansanedustajaa.
Siviilipalveluksen lyhentämistä esitti pari viikkoa sitten puolustusvoimain komentaja amiraali Juhani Kaskeala. Hän katsoi, että olisi palvelusaikaa voitaisiin lyhentää 12:een tai 11:een kuukauteen. Kaskealan mukaan siviilipalveluksen pitäisi palvella yhteiskunnan turvallisuuden vahvistamista eikä sitä pitäisi kokea rangaistuksena.
Puolustusministeri Seppo Kääriäinen on vastustanut lyhentämistä.
Esitys siviilipalveluksen lyhentämisestä tulossa
Nykyisin siviilipalveluksen kesto on 395 vuorokautta eli noin 13 kuukautta. Aseellisen palvelun valinneet selviävät lyhimmillään kuudella kuukaudella.
Työministeriössä valmistellaan asiasta esitystä, joka palvelusajan lyhentämisen ohella pyrkii lisäämään sivareiden pelastustehtäviä ja väestön- ja ympäristönsuojelua.
Vapautusta esitetään myös sodan ajan aseellisista tehtävistä, mutta sivareille tulisi velvollisuus kuukauden kertausharjoitukseen.
Työministeri Tarja Filatov esittänyt palveluskauden lyhentämistä 11:een kuukauteen nopealla aikataululla.
Aamulehden mukaan lakiesitys on määrä jättää ministerille kahden viikon kuluttua.